甘雨應祈
作者：貫休
朝代：唐

paragraphs: 春雨偶愆期，草木亦未覺。
君侯不遑處，退食或閉閣。
東海浪滔滔，西江波漠漠。
得不願身爲大虬，金其角，玉其甲。
一吸再喢，雲平霧匝。
華暢九有，清傾六合。
使不蘇者蘇，不足者足。
情通上玄，如膏綿綿。
有叟有叟，鼓腹歌於道邊。
歌曰：麥苗芃芃兮鶬鶊飛，日出而作兮日入歸，如彼草木兮雨露肥。
古人三樂兮，我樂多之。
天之成兮，地之平兮。
柘系黃兮，瓠葉青兮。
乳女啼兮，蒸黍馨兮。
炙背捫虱兮，復何經營兮。